ພິທີເປີດຊຸດຝຶກອົບຮົມທິດສະດີການເມືອງ ແລະ ການປົກຄອງ ໄລຍະສັ້ນ 50 ວັນ ຊຸດທີ XXI
- Details
- Published on ຈັນ, 30 ກໍລິກົດ 2018 06:10
ພິທີເປີດຊຸດຝຶກອົບຮົມທິດສະດີການເມືອງ ແລະ ການປົກຄອງ ໄລຍະສັ້ນ 50 ວັນ ຊຸດທີ XXI ໃຫ້ແກ່ ພະນັກງານຫລັກແຫລ່ງ ຂອງ ກະຊວງໂຍທາທິການ ແລະ ຂົນສົ່ງ ໄດ້ຈັດຂີ້ື້ນວັນທີ 27 ກໍລະກົດ 2018 ທີ່ສະຖາບັນ ຝຶກອົບຮົບ ໂຍທາທິການ ແລະ ຂົນສົ່ງ (ຫລັກ 19 ທ່ານາແລ້ງ) ໂດຍການເປັນປະທານຂອງ ສະຫາຍ ບຸນຈັນ ສິນຣາຊະວົງ ເລຂາຄະນະພັກຫ້ອງການກະຊວງ, ໂດຍການເຂົ້າຮ່ວມຂອງບັນດາຄະນະກົມ, ຮອງກົມ ຂອງສະຖາບັນການເມືອງ ແລະ ການປົກຄອງແຫ່ງຊາດ, ສະຖາບັນຝຶກອົບຮົມ ຍທຂ, ກົມຈັດຕັ້ງ ແລະ ພະນັກງານ ກະຊວງ ຍທຂ, ຄູອາຈານ ແລະ ນັກສຳມະນາກອນ.
ເຊຶ່ງການຝຶກອົມຮົມທິດສະດີການເມືອງ-ການປົກຄອງ ຊຸດທີ່ XXI ຈະໄດ້ເລີ່ມດຳເນີນການຝຶກ ແຕ່ວັນທີ 27 ກໍລະກົດ ຈົນເຖິງ ວັນທີ 04 ຕຸລາ 2018 ຈິ່ງຈະສຳເລັດ, ເຊີ່ງມີນັກສຳມະນາກອນເຂົ້າຮ່ວມທັງໝົດ 30 ສະຫາຍ, ຍິງ 11 ສະຫາຍ ແລະ ມີບັນດາອາຈານເຂົ້າຮ່ວມສິດສອນທັງໝົດແມ່ນມາຈາກສະຖາບັນການເມືອງ ແລະ ການປົກຄອງ ແຫ່ງຊາດ, ນອກຈາກນີ້ຍັງມີບັນດາຄູຮັບເຊີນຈາກບັນດາກົມ, ກອງໃນກະຊວງ ຍທຂ, ກະຊວງປ້ອງກັນປະເທດ ແລະ ກະຊວງປ້ອງກັນຄວາມສະຫງົບ.
ການຝຶກອົບຮົມໃນຄັ້ງນີ້ ຈະເຮັດໃຫ້ບັນດານັກສຳມະນາກອນ ໄດ້ເຊື່ອມຊຶມ ແລະ ເຂົ້າໃຈແນວທາງນະໂຍບາຍ, ທິດສະດີ ທີ່ພັກ-ລັດພວກເຮົາໝູນໃຊ້ ໃນການຊີ້ນໍາ-ນໍາພາ ໃນພາລະກິດສ້າງສາ ແລະ ພັດທະນາປະເທດຊາດ ເພື່ອກ້າວ ສູ່ລະບອບສັງຄົມນິຍົມ. ການເຂົ້າໃຈໃນທິດສະດີ, ທິດທາງ, ນະໂຍບາຍ, ການຄຸ້ມຄອງບໍລິຫານ, ແຜນການລວມ ຂອງຊາດ ແມ່ນມີຄວາມຈໍາເປັນທີ່ສຸດ, ເພາະເຮົາຈະໄດ້ໝູນໃຊ້ບັນດາແນວທາງ ທິດສະດີເຫລົ່ານັ້ນ ໃນການຈັດຕັ້ງ ຜັນຂະຫຍາຍ ໃຫ້ເປັນແຜນການຍ່ອຍທີ່ລະອຽດໃນແຕ່ລະຂະແໜງການ, ໂດຍສະເພາະທີ່ກ່ຽວພັນກັບຂະແໜງການ ຍທຂ ຂອງພວກເຮົາ ເວົ້າລວມ, ເວົ້າສະເພາະ ກໍ່ໄດ້ເຈາະຈົງໄປຍັງບັນດາຄວາມຮັບຜິດຊອບ ໃນແຕ່ລະກົມກອງ ແລະ ວຽກງານທີ່ບັນດາສະຫາຍຮັບຜິດຊອບ ແລະ ເຄື່ອນໄຫວ. ສະນັ້ນ ການຮຽນທິດສະດີການເມືອງ-ການປົກຄອງ ໃນ ຄັ້ງນີ້ ມີຈຸດປະສົງ ແມ່ນເພື່ອເຮັດໃຫ້ບັນດາສະຫາຍ ນັກສຳມະນາກອນ ມີຄວາມຮັບຮູ້ອັນໃໝ່ໃນຫລາຍດ້ານ ເຊັ່ນ: ບັນດາຫລັກມູນພື້ນຖານຂອງທິດສະດີມາກ-ເລນິນ ໃນເງື່ອນໄຂໃໝ່, ມີຄວາມເຂົ້າໃຈໃນກົດເກນພື້ນຖານ, ບັນດາທິດສະດີ ຕ່າງໆ ແລະ ນະໂຍບາຍສັງຄົມຂອງພັກ; ການພົວພັນເສດຖະກິດກັບຕ່າງປະເທດ ແລະ ການສູ້ຊົນເຮັດໃຫ້ປະເທດເຮົາ ຫລຸດພົ້ນອອກຈາກຄວາມທຸກຍາກ.
ນອກຈາກນັ້ນ, ໃນບັ້ນຝຶກອົບຮົມຄັ້ງນີ້ ຍັງຈະໄດ້ສ້າງ ແລະ ຝຶກຝົນໃຫ້ນັກສຳມະນາກອນມີທັດສະນະຫລັກໝັ້ນການເມືອງ ທີ່ໜັກແໜ້ນຂຶ້ນຕື່ມອີກກ້າວໜຶ່ງ, ພ້ອມກັນນີ້ ຍັງເປັນການຝຶກຝົນຫລໍ່ຫລອມຕົນເອງ ທາງດ້ານຄຸນສົມບັດ ສິນທຳປະຕິວັດ ເພີ່ມທະວີ ສະຕິລະວັງຕົວຕໍ່ກົນອຸບາຍຫັນປ່ຽນໂດຍສັນຕິຂອງສັດຕູ ແລະ ກຸ່ມຄົນທີ່ບໍ່ດີອີກດ້ວຍ.